ОТВОРЕНО ПИСМО ДИРЕКТОРУ РТС 
ГОСПОДИНУ, АЛЕКСАНДРУ ТИЈАНИЋУ


Господине Директоре,

По свом програму и понашању РТС је, на нашу велику жалост, све мање јавни сервис свих грађана, већ телевизија утицајних и веома пристрасних личности и снага Србије, које, поред осталог, упорно раде на рехабилитацији фашистичке и квислиншке компоненте ратне прошлости у Србији и прљање, осуда, омаловажавање и фалсификовање историјске истине о Народноосло​бодилачком партизанском покрету и четворогодишњој Народноослободи​лачкој борби у Другом светском рату, коју су водили народи Србије и Југославије предвођени овим Покретом, против фашистичких окупатора и домаћих квислинга.

 Већ дуго РТС све чини да омаловажи и упрља и Покрет и људе овог Покрета и избрише из историје и сећања његову победу над фашистичким окупатором и квислинзима и замагли сјај његовог доприноса победи антифа​шистичке коалиције из Другог светског рата над фашизмом. 

За политичку и културну оријентацију РТС сматрамо да  одавно не изражава интересе грађана Србије, бар њеног највећег дела, и да је у функцији конзервативних снага српског друштва. Партизански филмови и серије, које одавно не дајете, подизали су уметнички ниво и квалитет филмског програма и допуњавали  недостатке које има Ваш филмски телевизијски програм. У серијама РТС капиталисти и богати људи, четници, недићевци и руководиоци колаборације су добри момци, једино лоши су припадници НОП-а и нове послератне власти. 

Непосредни повод обраћања је серија „Село гори, а баба се чешља“, коју смо доживели као освежење доста суморног програма Ваше, и неких других телевизија. Изненадиле су нас две-три епизоде које су одударале од очекиваног нивоа и концепције, коју изражава цела серија. Те епизоде биле су у функцији уличне политике пронацистичке колаборације и рехабилитације колаборацио​нистичке фашистичке ратне прошлости у Србији 1941-1945. године. Покушали сте да оспорите антифашистичку прошлост Србије и њене носиоце, и да рехабилитујете српску колаборацију са фашистичким окупатором, представ​љајући је као часно дело у историји народа Србије. Пренебрегли сте и све оно што је Антифашистичка коалиција Другог светског рата оценила као доприос Народноослободилачког покрета (партизанског) победи над фашизмом, а заборавили сте и 305 хиљада партизана погинулих у тој борби. Нисмо реа​говали, јер смо мислили да је то цена садашњој агресивној политици дела пронацистичке структуре Србије, која безочно фалсификује часну ослободи​лачку историју народа Србије из Другог светског рата. 

У вези са наставком снимања ове серије, обавештени смо да се безочно и прљаво у функцији пронацистичких колаборационистичких снага Србије обрачунавате са НОБ српског народа против фашистичког окупатора и српских квислинга и измишљеним лажима прљате Народноослободилачки партизански покрет и учеснике тог покрета, који је дао огроман допринос победи над фашизмом и уздижете оне што  су издали националне интересе и народ Србије за шаку сребрњака. Можда вама није схватљиво, али припадници НОП су стрељали своје припаднике због бесправно узете јабуке, струка лука, вуненог шала или сличне ситнице, јер је Покрет и због високог морала имао подршку народа. Али Ви за праве српске синове проглашавате разуларену пијану банду равногорских четника који су клали, батинали и силовали по Србији и Југославији. 

Обрачун са антифашистичком прошлошћу Србије спроводите, значи смишљено и планирано, јер је  видиљиво  да ни један значајнији догађај који обележава  СУБНОР,  па и држава, РТС не прати. 


Господине Тијанићу, ред је да Вас обавестимо да смо већ годинама под притиском наших чланова којих има око сто хиљада, не рачунајући породице палих бораца (а њих, је да Вас  поново подсетимо, преко 305 хиљада погинулих у току рата 1941-1945, највише из Србије) да реагујемо на програм РТС који  не поштује те људе који су се борили и многи дали живот за слободу народа Србије и победу над фашизмом и колаборацијом, коју Ви, на разне начине, а нашим материјалним средствима, рехабилитујете.


Указивали смо Вам, али без резултата да РТС финансира покушај рехабилитације квислинштва и фашистичку ратну прошлост у Србији 1941-1945, а све што су учесници НОП са народима Србије у рату и послератном развоју учинили да од неразвијене сељачке Србије створе средње развијену, просперитетну и угледну земљу, омаловажавате и оспоравате.


Указујемо Вам да је популација коју ми представљамо најредовнији претплатник РТС, о чему не водите уопште рачуна у Вашој програмској политици.

Обавештавамо Вас да ћемо, ако се појави ова серија са садржајем којим се прљају  антифашистичка борба, учињено национално дело и учесници НОП-а и рехабилитује фашистичка прошлост у Србији, позвати све наше чланове, породице палих бораца и антифашистички опредељене грађане да обуставе плаћање телевизијске претплате, јер вређате оне који Вас издржавају. Ви тада наставите својим програмским путем, али без нас и наших средстава. 

Одговарајуће мере предузећемо и према неким другим средствима јавног информисања. 

                                                               ПРЕДСЕДНИК РО СУБНОР СРБИЈЕ
                                                                          Проф.др Миодраг Зечевић,с.р.

